정조 3년
己亥三月初九日辰時。上御熙政堂。大臣備局堂上。引見入侍時。領議政金尙喆。左議政徐命善。判敦寧府事具善復。判中樞府事徐命膺。行知敦寧府事具允鈺。行司直李重祜。刑曹判書尹東暹。吏曹判書鄭尙淳。行副司直金孝大。右參贊洪樂純。禮曹判書權噵。戶曹判書金華鎭。行都承旨洪國榮。行副司直鄭民始。大司憲徐有慶。副校理趙尙鎭。右承旨李義翊。假注書徐鼎修。事變假注書兪任柱。記事官金勉柱李信祜。以次進伏訖。尙喆命善曰。日間聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上日一樣矣。尙喆曰。此江華巡審使具善復別單也。歷論海防形便。仍請移設統禦營於江都。兼領水陸事爲言矣。喬桐旣是海門重地。今若設置防營。則似無疎虞之慮。而以江都保障之重。仍兼京畿水使。統禦三道。兼領水陸。誠得變通之宜。今於將臣之歸奏。無容更議。依此施行。而別單所論節目諸條。統禦使出後。自當隨其形便。益加商量。有所稟定擧行。姑不逐段覆奏矣。上曰。依爲之。尙喆曰。江華留守。不但鎭撫之責。統禦三路。與前尤異。設施之初。何拘常例。文武卿宰中。以位高望重之人。爲先簡遣。而此後差出之際。勿論文武。隨時另擇。何如。上曰。依爲之。商喆曰。喬桐縣監。陞爲府使。仍兼防禦使。依前水使官制。以通政階。差出時。作陞資窠。恐似得宜矣。上曰。依爲之。出擧條尙喆曰。江華留守。旣兼統禦使。而有此變通。則時任留守。今不可不姑爲許遞矣。上曰。今姑許遞。可也。尙喆曰。吏曹參判徐浩修。聞有身病。不但賓對不爲進參。姑無從近供職云。本職今姑許遞。何如。上曰。依爲之。出擧條命書傳敎曰。吏曹參判前望單子入之。又命書傳敎曰。開城留守。今適有窠。赴任屬耳。輕遞可惜。前江華留守李鎭衡。爲開城留守。又命書傳敎曰。設施之初。必藉威望素著。資歷且高之人然後。可合此任。右參贊洪樂純。爲江華留守。兼三道統禦使。尙喆曰。新除授江華留守洪樂純。所帶本兼諸任。雖當出代。居留旣兼籌堂。至於惠堂。姑令仍帶。往在任所之時。凡係目下事務。使次堂擧行。何如。上曰。依爲之。出擧條尙喆曰。江都之今兼三道統禦。專爲近京海防。則安興卽江都之門戶。而不過一帆風去來之地。況其處地。西望登萊。南控湖嶺。最爲西南之咽喉。自古設置之意。實不等閑。而僉使之兼管餉使者。爲江都運餉之計也。至於湖西水營僻處海口之內。設有賊船之蔽海。若當潮退之時。戰艦不能動。勢亦無奈何。今以安興爲水使行營。如海西所江之例。待變船隻。皆令繫泊於本鎭浦口。風和六朔。使之留住管轄。則關防備禦之道。必不至如前疎虞。雖以平時言之。三南漕運。皆由於此洋。從前臭載。多在此中。風和漕運之時。若使水使。嚴加董察。則尤似得力。而水營殘薄。比他尤甚。兼此一鎭。庶亦爲一分聊賴之資。況本鎭之城堞公廨。內外俱備。已成官府模樣。雖令帥臣移住。亦無營作勞費之可論。臣之按道巡過時所見。初欲移營於此處。而猶慮其地勢之狹窄矣。其後徐命膺之自水營還朝。以宜作行營之意。陳達於筵席者。誠有意見矣。今當江都變通之時。若革罷安興。移屬水營。積峙餉穀。整理舟楫。輔車相依。受江都節制。則三道統禦之體。尤益圓好。朝家若以此處分。則擧行事宜。論理狀聞。成節目報備局。消詳釐正。以爲啓下後。知委之意。分付該帥臣。何如。上曰。訓將之意。何如。善復曰。洪忠水使之風和六朔。移住安興鎭。一如海西水營例爲之。則在海防實是得計。水營亦難支保云。以此變通。亦爲兩使之道矣。上曰。守禦使之意。何如。命膺曰。臣曾前待罪時。領相因安興僉使兪彦摯。問以安興關防之策。故臣與彦摯。三日周覽其形便。則水營如江華之中門。安興如江華之大門。雖以已然之事觀。江華之於忠水。忠水之於安興。俱爲輔車相依之勢。可推知也。況今忠水殘弊無餘。實有朝夕難支之形。而安興自具營鎭體。若令水使。出防入防。如甕津所江之例。則朝家不費財力。主談之間。坐得雄鎭。故臣卽以此意。回報領相。及夫還朝之後。亦當警咳此意於筵席矣。俄者閤外。領相又復提說及此。故臣答以江華設施。雖得便宜。然門闑不修。則猶爲未備之策云云。臣之所見。本與領相。同矣。上曰。依爲之。出擧條尙喆曰。此守禦使徐命膺狀啓也。南漢山城修築時。本廳前前守禦使。別備錢一萬兩。有所請得矣。前人不虞之備。槪欲需用於保障。此等之大役。使之依狀請取用。何如。上曰。依爲之。出擧條尙喆曰。此濟州牧使金永綬狀啓也。以爲附近邑哨司鍊。當爲擧行。而反耕方張。齎糧聚待。亦多擾民之弊。依近例停退之意。知委各邑而固當稟旨。恭俟指揮。候風往來之際每致不及之患。依例停退爲辭矣。哨司鍊之停退。事勢誠然。使之依狀請擧行。而狀啓中擧條。謄書之際。臣之名字不書。難免不察。當該牧使。推考。何如。上曰。依爲之。出擧條尙喆曰。黃海兵使具以謙。旣以當日辭朝。邊邑重地之交龜。不可許久遲滯。會寧府使李應爀。使之除朝辭。直爲赴任。何如。上曰。依爲之。出擧條尙喆曰。禮曹判書權噵。備局堂上還差。貢市堂上有闕代。亦爲差下。何如。上曰。依爲之。出擧條尙喆曰。今日賓對。兵曹判書李徽之。以實錄廳進。有所懸頉。事甚未安。推考警責。此後賓廳進不進單子。使不得以此懸之意。申飭。何如。上曰。依爲之。出擧條上曰。兵判入侍。出榻敎兵曹判書李徽之進伏。上曰。今日賓對而不參乎。徽之曰。實錄事急。今早亦赴實錄廳。故以此懸頉矣。尙喆曰。各處史庫曝曬。今年爲當次云。使之依例擇日擧行。嶺南則方當大賑之時。民邑之弊。有不可不念。此則待秋擧行之意。分付。何如。上曰。依爲之。出擧條尙喆曰。夜下守禦使狀啓。不下備局。還下該廳。難免擧行不審之責。當該坐直承旨。竝推考。何如。上曰。遞差。可也。出擧條尙淳曰。喬桐府使。今當差出。而當品中可擬之乏少。堂上他道閫帥。竝擬。何如。上曰。依爲之。出擧條徽之曰。明日擧動時留營。何以爲之乎。上曰。置之。可也。出擧條國榮曰。巫女二字。實爲臣等骨警心掉者。而朝家之命逐鄕外。亦出於禁暴止亂之意也。其在掌法之地。豈不另加搜禁。而聞下隷輩。徒藉官令。又生私慾以不當之類混稱屬。惟意操縱。多受錢賂。閭里騷擾云。朝廷之申飭。不過禁斷巫女。而反輩侵漁平民之資。事之痛駭。莫此爲甚。臣意則嚴飭諸法司。此後如有此等之弊。當該下屬。各別嚴刑定配。不能檢察之堂郞。亦當有論罪之擧矣。上曰。所奏甚是。出擧條申飭。可也。出擧條上曰。每以此事。欲一下敎而未果矣。近來停望之法。未知始於何時。而俄者適見官案。則至如尹東晩等數人。本非逆屬干連。又無大段罪。而空然抧塞。不復檢擬於政目者。已過數年。此何故也。命善曰。尹東晩等所望。臣亦未詳其何事。而大體停望之法。自是古例矣。上曰。吏判進前。尙淳進伏。上曰。停望旣是古例。則亦有文跡之可据乎。尙淳曰。此乃銓郞所主。而文跡則臣亦未見矣。國榮曰。如臣後生。雖不能博識故事。而大體以傳來所聞言之。古者堂下文官。若於言議之間。有所可罰之事。則雖或暫時停望。而過一都政後。卽許復通矣。上曰。此事不可不一番定式然後。可無弊端矣。停望之法。雖是郞官所主。而當與諸堂。爛加商確。又取朝廷公議而爲之然後。可也。若只任一己之見。斷人平生之事。而筆之削之。惟意所欲。則亦豈非後弊所關乎。樂純曰。適因言端。臣亦有仰達者矣。至如金載人朴天衡。雖未知其所坐何事。而此亦空然停望。至今不爲許通者。議可怪矣。上曰。今番銓郞復舊之後。凡於通塞之際。或不無過當之事。而其中亦安知無公議之所在不已者乎。大體刑賞之柄。雖在於上。而至於公議主張。不可不任之於下。則無論某某。其所停望與復望。不必自上與知者也。吏曹堂上。須與郞官。爛熳商量。只取其公議而爲之。可也。至於申大兼李得濟之名載明義錄者。此不過只言其時某某加資之事而已。初非渠輩。有所罪犯而然也。今若以此而永爲廢棄。則豈非無謂乎。卿等亦須知悉此意。可也。大體此輩。與逆屬干連之徒。有所不同。而今若混同廢枳。無所區別。則亦非所以分彼此嚴隄防之道也。此不可不趁卽打開。分而二之然後。可使潛伺暗伏之徒。絶其窺覦希覬之望。而朝廷之好惡。由是而可以益明。隄防之義理。因此而可以益嚴矣。國榮曰。聖敎。誠然矣。此不可不一番區別然後。可使彼輩。絶其窺覬之望矣。上曰。李章吾之當初處分。亦不過懲貪之意。而在謫旣久。不可無參酌之道矣。命書傳敎曰。關係非逆。志恒事後。猶有可恕。島配亦有多年。珍島郡定配罪人李章吾出陸。義翊曰。致祭進去承旨吳載紹。復命肅拜單子中。有違格誤書者。其在事體。不可無警。推考。何如。上曰。依爲之。出擧條命書傳敎曰。當初處分。不過飭勵。前承旨申應顯敍用。又命書傳敎曰。罰已施矣。前守宮承旨金魯淳敍用。又命書傳敎曰。貢市人。久未聞弊瘼。其令該堂。今日招問以奏。又命書傳敎曰。政官牌招開政。上曰。新除投承旨。待下批牌招祭任。出榻敎上曰。臺臣進前。有慶進伏曰。今日齋日。故合啓不得爲之。以所懷仰達矣。皐陶之贊舜曰好生之德。洽于民心。而舜於受命之初。先誅四凶。其命九官也。首命契。以治五品之不遜者。次命皐陶。以治五刑之罔赦者。此大舜好生之德也。今夫五尺之童。亦皆知水火之不可蹈者。以其明知水火之必焚溺也。舜之明刑。蓋爲此也。使其民。明知不遜之罔赦。實同蹈水火者之必焚溺也。故罔或干正。皆協于中。其所以致比屋之封。實由於是也。嘻噫。痛矣。亂臣賊子。何代不有。而近年逆賊。往牒所無。思之心寒。言之骨驚。尙忍言哉。尙忍言哉。此莫非緩刑之馴致。苟究其本。顧不在於辛壬之賊。不卽嚴討故耶。嘻噫。痛矣。當群凶構誣於辛壬也。締結內外。交煽禍機。貳極髮危。群賢騈戮。三百年宗社。幾亡於群凶之手。而幸賴皇天陰隲。祖宗默佑。罪人斯得。則宜加四凶之誅。俾知不遜之罔赦。有如水大之必焚溺也。而當時誅討之典。只及於虛喝之一賊鏡。受嗾之一賊虎。而潛主逆謀之類。顯助賊勢之徒。非但網漏而距脫。依舊尊榮。揚揚自得。大義以之不明。彝倫以之漸斁。一轉而爲戊申。再轉而爲乙亥。而猶不嚴加懲討。蛇虺梟獍之徒。包容於覆載之間。於是焉患得患失之輩。狎侮五常。馴致近年之賊。其陰慘巧密。反有甚於辛壬之逆矣。當先王靜攝之際。厚謙恐喝於內。麟漢唱和於外。幾使宗社顚覆。聖躬濱危。當時之事。尙今追思。不覺毛髮之䝂也。噫。近年之逆。卽辛壬之流波也。辛壬之賊。卽近賊之源頭也。辛壬之賊緩討。以致戊乙之亂。戊乙之亂緩討。以致近年之賊。雖以近年之賊觀。麟謙貸頭。雲淵接足。纘述假息。輝文繼作。龜柱尙在。量翼倡起。此其前逆。未盡鋤治。後出愈益憯毒。斯豈非今日之所可懲前而毖後者哉。近日三司之請。實是擧國同然之憤。枝葉雖治。根柢自在。合辭之請。閱歲經年。伏閤之擧。未免中撤。喉院之啓。反歸應文。上下爭執。國體徒損。大義未伸。人心靡定。又未知何樣禍機。潛藏於隱微之中。如戊乙之辛壬也。以殿下明聖。何不念及於此乎。況今儒賢造朝。殿下之所自期。儒賢之所陳勉。惟在於明天理而正人心。未知明理正心之道。捨是尊君父討亂逆而奚以哉。臣謂亟從三司之請。以明大義。以杜亂源。宜矣。上曰。已悉於前後三司之批矣。有慶曰。得賢共國。帝王之盛節也。肆我列祖之於諸賢。莫不禮致。而羽儀明庭。黼黻王猷。此我東方文物禮樂之彬彬可觀也。倫常義理之昭昭不墜也。今祭酒臣宋德相。以先正肖孫。講道林樊。私淑先德。嫡傳吾道。宗匠斯文。而聖上誠孚弓旌之招。志幡畎畝之樂。頻接經筵。密邇前席。講究經旨之暇。討論治道之要。誠禮俱到。志意交孚。引經據義之際。固多啓沃之益。而朝廷之奔競。可正於敬憚矜式之中矣。多士之趨向。庶變於薰炙悅服之餘矣。淆俗可淳。頹網可整。而請由之章一上。許暇之命遽下。此實由於聖上體下之德。暫循陳情之懇。而難進易退。自是山林萉遯之素操。旣歸之後。苟不優加敦諭。以示必致之誠。則未易復來。況今世道淆漓。國事泮渙。實非宿德之士。退伏林麓之時。朝野之想望。日急一日。臣謂亟遣近臣。勿拘時日。與之偕來焉。且今文明運啓。群賢竝出。養德多年。邦國之光。而尙堅難進之志。未膺誠招之勤。實有欠於拔茅連茹之訓。亦宜一竝敦召。以賁治道。宜矣。上曰。所奏切實。另欲敦召矣。有慶曰。沁都之設置統禦營事。初旣博詢在廷。繼又屢勤聖慮。今乃得成。誠爲萬幸。而因此臣常有所慨然于中者。故此仰達矣。惟我聖上。臨御以後。振發淬勵。銳意圖治。凡於設施注措之際。事之關於更張者。則每年廣詢之敎。好問察邇之聖意。臣固不勝欽仰而。在廷之臣。無一人出力擔當。俯詢之下。惟事彌縫。獻議之際。率多苟同。以臣之所覩記者言之。登極之初。十行科弊。卽吉之後。四條綸音。此皆當日之急務。時政之大要。或臨筵求助。或臨門布告。而獻替之尙今無聞。周爰咨視若文具。畢竟斷而行之者。徒勞聖衷。獨運聖智而已。在下者。不欲出一言發一謨。仰承德意。擧皆袖手傍觀。非但袖手傍觀。及其政令之下。措置之後。反事群非偶議。徒致害事之歸。國事之泮渙。世道之淆漓。職由於此。無臣之歎。有識之憂。容有極哉。噫。向者群凶濁亂之時。一種患得失之徒。媕婀爲事。諂媚成風。國綱幾乎墜地。世道莫可收拾。識者之竊歎。至今未已。而自夫聖上御極。飭勵群工。化理淸明。朝廷之上。宜其讜言日進。嘉謨日聞。而固循之風。阿諛之態。反有甚於前日濁亂之時。搢紳之間。惟以計較爲良策。顧瞻爲能事。舊習成痼。滔滔皆是。然則雖日下求助之敎。月講做治之謨。徒作紙上之空言而止耳。朝野之間。或有願忠之士。出謀發慮。以效芹曝之誠。而亦未見一一覆奏者。如是而國何以爲國。臣何以爲臣乎。臣謂絲綸之前後俯詢者。章奏之可以稟處者。竝令有司。次第講究。從速覆啓。俾國事毋至泮渙。庶僚知所警愓。宜矣。上曰。言甚根據。事又急務。申飭攸司。期有實效。可也。尙鎭曰。臣有區區所懷。敢此仰達矣。以合辭之尙未蒙允。許都憲俄有所懷。而其言備盡。臣無容更有疊辭。而此可見一國齊憤之心。愈久愈切也。今此諸賊之尙逭典刑。其可曰國有法。而爲今日臣子者。苟有一分人心。則豈肯與他賊。共戴一天乎。凡治凶逆之道。必須先拔根本。以除隱憂。而今則根本猶存。臣待罪下邑。近纔還朝。則前日合辭之請。上下相持。荏苒歲月。便作文具。下情之悲憤抑鬱。當如何哉。伏望體一怒安天下之義。廓揮乾斷。竝允三司之請焉。上曰。已諭於都憲之批矣。仍命大臣備堂先退。上曰。黃海兵使入侍。出榻敎賤臣承命出來。與黃海兵使具以謙進伏。上下詢其履歷後。命義翊讀諭宣諭文訖。上曰。下往勉構哉。以謙曰。敢不殫竭。以圖涓埃之報。命退。諸臣以次退出。